**М. Жұмабаев атындағы жалпы орта мектебі коммуналдық мемлекеттік мекемесі**

**Тақырыбы: «Отбасындағы әке орны»**

****

**Сынып жетекші: Ерубаева Эльмира**

**Тақырыбы:** « Отбасындағы әке орны»

**Мақсаты:** Отбасындағы әке мен ер азаматтар рөлінің мәнін ұғындыру. Отбасының ұйытқысы, негізгі тірегі - әке екенін түсіндіре отырып, әкеге деген құрмет пен сүйіспеншілікке тәрбиелеу, әрбір тұлғаны тәрбиелеу туралы ой - пікірлерімен бөлісу.
**Көрнекілігі:** нақыл сөздер жазылған плакаттар, ұлағатты сөздер,бейнероликтер, интерактивті тақта.

**Әдісі:** Ой қозғау, пікірталас.

**Барысы:**
**І. Ұйымдастыру жұмысы**
**ІІ. Кіріспе.**
**ІІІ. . «Менің әкем»** (оқушылардың әкелер туралы пікірлері)
**ІҮ. «Бала үшін әке кім?», «Балам менің болашағым»** деген тақырыпта қонақтар пікірлері.

**Ү.** **Ситуациялық жағдаяттарды шешу.**

**ҮІ.** **«Әкеге сағыныш»** (эпизод көрсету)
**ҮІІ.** **«Әке - асқар тауым!»** (оқушылардың жазған шығармалары мен өлең жолдарынан үзінді)

**ҮІІІ. Қорытынды**

**І. Ұйымдастыру жұмысы. Әнұран орындалады.**

**ІІ. Кіріспе сөз:** Әр шаңырақта әкенің орны ерекше. Әке - отбасының асыраушысы, отбасы мүшелерінің тірегі, қамқоршысы. Әкенің мінез-құлқы, өзгелермен қарым-қатынасы, өнері мен білімі баланың көз алдындағы үлгі, өнеге алатын, оған қарап өсетін нысанасы. Отбасының пейіл-береке, ынтымағы үшін отағасының әділ, ұстамды болуы орасан маңызға ие, оның тәрбиелік рөлі де зор.

 Әке – бала үшін асқар тау. Әке қамқорлығы дегеніміз – отбасы мүшелерін әртүрлі пәле-жаладан қорғап отыратын қасиетті ұғым. Сондықтан әкені сыйлау, оған үлкен құрметпен қарау баланың парызы болмақ. Ақылы мен пайымы терең аналар балаларын үнемі әкесін сыйлап, құрметтеуге бейімдеп отырады. «Әкеңе барып сәлем бер», «Әкеңнің керегін дайында», «Әкең жіберсе, бара ғой» деп әкеге құрмет, қызмет етуге баланы жасынан дайындап отырса, мұндай отбасында әрдайым тәртіп, ынтымақ пен бірлік болуы сөзсіз.

**ІІІ. «Менің әкем»** (оқушылардың әкелер туралы пікірлері)

Шаршаса да сыр бермеген әкешім,
Сен мен үшін еңбексүйгіш әкесің.
Өзің де үлгі, ісің де үлгі ұлыңа,
Кім сүймейді болса өзіңдей әкесін.

**ІҮ. «Бала үшін әке кім?», «Балам менің болашағым»** деген тақырыпта қонақтар пікірлері .

 Абай Құнанбайұлының жетінші қара сөзінде бала туралы, ақыл үйрену мен насихат тыңдау мәселелері сөз болады.

«Жас бала анадан туғанда, екі түрлі мінезбен туады; - біреу ішсем, жесем, ұйықтасам деп тұрады. Бұлар тәннің құмары. Біреу білсем...көзі көрген, құлағы естігенннің бәрін сұрап, тыныштық көрмейді. Білсем екен, көрсем екен, үйренсем екен деген - жан құмары». Бұл қара сөздің мағынасында бала тәрбиесіне негізгі ұйытқысы бірден- бір ата- ана екендігі айдан анық. Бала болашығына негіз салушы – ата- ана. ( Бейнеролик көрсетіледі)

* Қазір сіздерге ұсынылатын бейнекөріністі тамашалай отырып, ой- қозғап отырсаңыздар.
* Бейнекөрініске назар аударыңыздар.
* Қазіргі таңдағы келеңсіз жағдайлардың етек жаюының себебі неде деп ойлайсыздар?
* Әкеден қандай тәрбие күтуге болады?
* Бұл отбасындағы баланың тәрбиесі қандай болмақ?
1. Оқушылардың пікірлері.
2. Қонақтардың пікірлері.

**Зікір Мадиярдың орындауында ән: « Әке туралы»**

**Ү.** **Ситуациялық жағдаяттарды шешу. ( Оқушылар тілші ретінде қонақтарға сауалдар қояды)**

 1. «Баланың балалығын тыйдым дегенше, ер жеткендегі даналығын тыйдым деңіз» депті бір кемеңгер. Бұған пікіріңіз қандай?

1. Ауылдағы балалардың ең ересегі сіздің ұлыңыз, үлкендердің бірнеше рет ескерткеніне қарамастан олар үй маңына доп ойнауды доғармады, ақыры көршіңіздің терезесін сындырды, сіздің әрекетіңіз?
2. Әкесі жұмыстан келе сала «Жұмыс дегенің құрып кетсін! Жатып алып демалғанға жететін не бар екен, шыбын жанның рахатын іздеу керек, жұмысты тек ақымақтар ғана істесін»,- деп өзінен - өзі ызаланады. Осыны естіген 5 - сыныпта оқитын баласы да «Сабақ күннен - күнге қиындап барады, басты ауыртып керегі не, бәрібір түсінбеймін»,- деген сөзді жиі айтып, оқуға салқын қарай бастайды.
 Әкеден қандай тәрбие күтуге болады?
3. Балаңыз жақсы оқиды. Тәртіпті, сыпайы болып өсіп келеді. Жаңа үй сатып алуыңызға байланысты оны басқа мектепке ауыстырдыңыз. Сабаққа белсенділігі төмендеген сияқты. Мінезіне де өзгерістер енгендей. Бұрынғыдай емес, ашуланшақ. Бірнеше рет себебін сұрағаныңызбен еш нәрсе айта қоймады. Енді не істейсіз?
4. Әкесі өзінің жұмысымен айналысып отырады. Үстелінің үстінде шашылған қағаздар. Қасына баласы келеді:
- Әке, біздің сыныпта ертең ата - аналар жиналысы болады. Апай жиналысқа міндетті түрде әкелерің келсін деді. Сіз барасыз ба? Күнделігіме қол қойып беріңізші.

Әкесі:
- Көрмейсің бе менің отырысымды.? Қаншама жұмысым бар. Шешеңе баршы. Мұғалімдер де қызық осы. Міндетті түрде әкелерің келсін дегенді қайдан шығарған?
Әкенің бұл әрекетін қалай бағалайсыздар

1. Өсиет әңгіме. Жағдайы өте жақсы бір отбасы баласын ешкімнен кем өсіргісі келмей барлық жағдайын жасайды. Қазіргі заманның озық технологиясымен жасалынған ойыншықтар, компьютер, тіптен қымбат телефонды да алып береді. Бірақ баласы осының бәріне қанағаттанбай, күнде ата-анасының жұмысқа кетпеуін өтінеді. Ата-анасы жұмысқа бармаса болмайтынын, ақша табатынын баласына түсіндіреді. Ал, баласы осы сәтте ата-анасының күніне қанша ақша табатынын сұрап біледі.

 Бала сол күннен бастап ата-анасының өзіне тастап кетіп жүрген ақшасын жұмсамай жинай бастайды. Жинаған ақшасы ата-анасының бір күндік табысына жеткен күні бала ата-анасына өтініш жасайды.

— Әке, ана! Бүгін жұмысқа бармай бір күндеріңізді маған қиыңыздаршы.

Бір күнгі табыстарыңызды мен төлейін депті.

Қалай ойлайсыздар бала неге өтінді?

 Міне, ата-ананың аялы алақанының әсері балаға күн сәулесімен бірдей, мұны басқа ешбір нәрсе ауыстыру мүмкін емес

**ҮІ.** **«Әкеге сағыныш»** (эпизод көрсету) . Ф. Оңғарсынова монолог : «Әке туралы ой»

 Бір әйелдің күйеуі қайтыс болып, балаларымен жесір қалады. Отағасының орыны ойсыраса да, есімі өшпес үшін әйелі күйеуінің сырт киімін кіреберіске іліп қояды да, ай сайын қалтасына біршама ақша салып қояды екен. Балалары өзінен ақша сұрағанда әйел:

« Балапандарым, ақшаны әкелеріңнің қалтасынан алыңдар», -дейді екен. «ӘКЕ» деген асқар ұғым балаларының жадында үнемі жаңғырып тұруы үшін.

**ҮІІ.** **«Әке - асқар тауым!»**

1.Оқушылардың жазған шығармалары мен өлең жолдарынан үзінді оқу .

2.Отбасылық слайд көрсетіледі.
3. Оқушылар әкесіне арнап салған суреттерін «Менің отбасым» ағашына іліп қорытынды жасайды.

4.«Әкешім» атты ашық -хат жолдау.

5. Құдайберген Аяулым мен Серікбай Саяның орындауында ән :

 « Қос бәйтерек»

**ҮІІІ. Қорытынды**

 «Жақсыдан жаман туады, бір аяқ асқа алғысыз. Жаманнан жақсы туады, адам айтса нанғысыз» дейді халқымыз, бүгінгі тәрбие сағатымызда әке туралы біраз ой қозғалды. Әрине, үй-ішінің жайлы өмір сүруі, бала-шағаның тәртіпті болып өсуі – шаңырақтың темірқазығы саналатын отағасының ақылы мен еңбекқорлығына байланыс­ты.

 Қазіргі кезде көптеген әкелер тіршіліктің күйбеңімен жүрген, жұмысбастылықтан арыла алмай, тек ақша тауып, отбасын асырау, материалдық жағдайын жасау қамымен жүр.

 Кейбірі үйден тысқары жерде жұмыс істеп, бала-шағасын ұзақ мерзім көрмейді. Сол себепті бала тәрбиесімен анасы ғана айналысады. Сонымен қатар ер-азаматтардың ішінде маскүнем, қатыгез, жатыпішер жалқау, әйелінің тапқан нәпақасын ішіп-жеп, қазан-ошаққа араласып жүруге арланбайтындар қатары да көбейгені де рас.

 Сондықтан, ол отбасында əкенің беделін арттыру үшін қарапайым қағидаларды ұстануға болады.

 Екіншіден, қоғамдағы ерлердің рөлін әке ретінде де, азамат ретінде көптеген кинолар арқылы арттыру керек.

 Үшіншіден, бала бойындағы тұлғалық қасиеттерді қалыптастыруда әкенің рөлі жоғары екенін насихаттау арқылы әкелер мектебін қалыптастыру қажет.

**Балаға жиі айтылуға тиіс сөздер:**

* Балам әкеңнің киімін жоғары қой.
* Балам, әкеңнен ұят болмасын.
* Әкеңнің аяқ киімін дұрыстап қой.
* Әкеңді тамаққа шақыр.
* Әкеңнен рұқсат сұра.
* Әкеңді шығарып сал.
* Әкең келе жатыр, үйді жинастыр.
* Әкеңнің мазасын алма.

**« Сөз құдіреті» әңгімесі.**

 Екі көзі соқыр бір кісі адамдар жиі жүретін орында таңертеңнен кешке дейін отырып, қайыр сұрайтын. Оның жанында картон қорап тұрады. Онда жұрт салған ұсақ тиындар жатады. Әлгі кісі мойнына «Мен соқырмын, құдай үшін көмектесіңдер» деп жазылған қатырма қағаз ілінген.
Олай-бұлай өтетін адамдардың арасында соқырды аяп, тиын-тебен тастайтындар сирек. Содан болар, ол ерте келіп, кеш қарайғанша отыратын. Бәлкім біреулер мейірі түсіп, бірдеңе беріп қалар деген үміт оны осылай қысы-жазы күнұзақ отыруға итермелейтін болса керек.

 Бірде әлгі кісінің жанына келіп тоқтаған қыз оның мойнына ілген қатырма қағазын сұрады. Бұл неге керек деген оймен таңданса да, соқыр оған қағазды берді. Әлгі қағаздағы жазуды басқа жазумен өзгерткен қыз қатырма тақтаны өзіне қайтып берді де жөніне кетті.

 Сол-ақ екен жанындағы картон қорапқа тиындар қарша жауды. Өткен-кеткендердің бәрі дерлік тоқтап, тиын тастайды. Осылайша кешке дейін оның картон қорабы тиынға толды. Мұның себебін түсіне алмаған зағип аң-таң. Кешкісін жұмыстан қайтқан бағанағы қыз оның қасына келіп тоқтады. Содан кейін «Міне, көрдіңіз бе, енді бәрі басқаша»,- деді.

Оның даусынан таныған соқыр «Сен не істеп қойдың, маған осы арадан өткен жұрттың бәрі тиын тастап жатыр»,- деді таңырқап. Қыз оған «Мен бар болғаны мойныңызға ілінген тақтатағы сөзді басқа сөзге ауыстырып жаздым»,- деп жауап берді. Ол бұрынғы сөздің орнына «Қайырымды жан, сіз көре аласыз ғой, мына дүние қандай тамаша, бірақ мен оны көре алмаймын» деп жазған еді.

 Оның мына сөзі өткен-кеткендердің бәрінің жүрегін елжіретіп, қатты әсер етті. Аяушылық сезіміне бөленген адамдар күнде көз салып қарамайтын әлгі кемтар жанға аяушылық танытып, картон қорабына тиын салды.

 Ертеректе ер-азаматтарды көк тәңіріне теңеген. Ал әйелді жерге теңеген.

Әйел ерге қараса, ер адамдар көкке қараған. Өйткені ер адам энергияны тәңіріден алып отырған. Әйел мен ер айырмашылығы жер мен көктей деп босқа айтылмаған. Көктен найзағай ойнап, жаңбыр жауса да, жер бірқалыптығын сақтаған. Өйткені жер мен көк арасындағы үйлесімділіктің негізін жер қалап отыр..

 Қазақта әкесін «көке» деп атайды. Ол сөздің түпкі мағынасы көк деген ұғымнан пайда болған. "Көкеңді ұмытайын деген екенсің, көкем бар" дегенде әкесін шексіз күш-қуат иесі санаған.

 Құрметті әкелерімізге зор денсаулық, жанұяларыңызға мол бақыт, еңбектеріңізге жеміс тілеймін.